  Майя Бывальцева 2017-тӥ арын 1-тӥ толшорысен Ижкарысь нылпи садъёс эмсузэръёстэк кылёзы, отын эмъюрттэт сётӥськоз нимаз радлыкъя. 21-тӥ коньывуонэ со сярысь вераз Ижкар администрациысь школалэсь азьвыл дышетонъя управленилэн кивалтӥсез Елена Казакова. «Милям туж потэ вал эм ужасьёсты кельтэммы, но, жаляса верано, дышетон сярысь 273 номеро федерал катлэн 41-тӥ люкетэзъя школалэсь азьвыл дышетонъя ужъюртъёсын эмюрттэт сётон но эм ужез радъян луыны уг быгаты. Со тазалыкез утёнъя министерстволэн ужоскетъёсыз», — валэктӥз Елена Казакова. Отын умоез но вань, лыдъя управленилэн кивалтӥсез. Нырысетӥез, эмсузэръёслэн эм удысын ужан стажзы мыноз. Кыкетӥез, таӵе амалэн эмъюрттэт сётон нылпи садын эм ужасьёс тырмымтэен герӟаськем шугъяськонъёсты палэнтоз, оло. Елена Казаковалэн верамезъя, туннэ 349 ставка пӧлысь 180-эз гинэ тырмытэмын. Со дыре ик кӧня ке ставкаосты калькулятор интыуже выжтыны чакламын, со нылпи садын сюдонэз чаклалоз. «Озьыен, нылпи садын 0,5 ставка ялан луоз. Милям арлыдо ужасьёсмы нылпи садлы дышемын, соослэн поликлиникаосы мынэмзы уг поты», — валэктӥз Елена Казакова. Куинетӥез, воштӥськонъёс анай-атайёс вылын нокызьы уз шӧдӥське, школалэсь азьвыл дышетонъя управленилэн кивалтӥсез оскытӥз, прививкаосты нылпи садъёсын ик пуктылозы, малы ке шуоно озьы «капчигес». Сӧзнэтэз воштон ӝог но каньылэн ортчоз. «Али номыр кышкытэз ӧвӧл, ми тазалыкез утёнъя министерствоен кусыпъёсты радъян пумысен ужаськомы. Ставкаос поликлиникаосы сётэмын луозы, котькуд поликлиника нылпи сад борды юнматэмын луоз», — пусйиз кивалтӥсь. Озьы ик со ивортӥз, та дыре эмсузэръёслэн ужан дырзы пумысен вераськонъёс мыно шуыса, котькуд нылпи сад борды эм ужась юнматэмын луоз. Со дыре ик эм ужасьёс поликлиникаын пукозы, нош нылпи садъёсы нимаз радлыкъя ветлозы. Эм ужась ӧвӧлтэм дыръя нылпи садын мар ке луиз ке, воспитатель ӝог эмъюрттэт сётӥсьёсты ӧтёз, нош нырысетӥ юрттэт ачиз сётоз. Елена Казаковалэн верамезъя, котькуд воспитатель тодэ, мар кароно висись нылпиен, озьы ик эпилепсия дыръя но. «Дышетон юртын эм ужез радъян понна кивалтӥсь поликлиникаен ӵош кылкутэ. Соин ик ваньмыз воспитательёс дышетонъёсты ортчо. Со туала катрадлыкен чакламын», — ватсаз управленилэн кивалтӥсез. Тегъёс: Тазалык Дышетон Ижкар Удмуртия пиналъёс дӥськут  